**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2023. június 21-i ülésére)

**TÁRGY: A KISKŐRÖS, 3009/1 ÉS A 3009/2 HELYRAJZI SZÁMON NYILVÁNTARTOTT BEÉPÍTETLEN TERÜLET RENDELTETÉSŰ INGATLANOK ÉRTÉKESÍTÉSE**

Kiskőrös Város Önkormányzatának Képviselő-testülete a 41/2023. számú határozatával együttes értékesítésre jelölte ki az Önkormányzat forgalomképes vagyonát képező Kiskőrös, 3009/1 hrsz-ú 761 m2 és a 3009/2 hrsz-on nyilvántartott 448 m2, természetben a Kiskőrös, Batthyány L. utca és a Dózsa Gy. út kereszteződésében lévő, kivett beépítetlen terület rendeltetésű ingatlanokat (a továbbiakban: Ingatlanok).

Az Ingatlanok forgalmi értéke, a független ingatlanforgalmi szakértő által meghatározott szakvéleményben foglaltak alapján került meghatározásra. Az általános forgalmi adóról szóló 2007. évi CXXVII. törvény 86. § (1) bekezdés k) pontja értelmében az építési telek értékesítése adóköteles. Ezen tényre figyelemmel az ingatlan általános forgalmi adó mértékével emelt induló vételára bruttó 31.750.000,-Ft.

Az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet (a továbbiakban: Vagyonrendelet) 12. § (4) bekezdés a) pontja alapján a nettó 10.000.000,-Ft értékhatárt meghaladó, az Önkormányzat üzleti vagyonát képező ingatlant értékesíteni nyilvános versenytárgyalás útján, a Képviselő-testület általi kijelölést követően lehet. A tulajdonjog átruházás szerződésben foglalt feltételeinek elfogadásáról a Képviselő-testület dönt.

A 2023. május 12. napján megtartott versenytárgyalás eredményeképpen az Ingatlanok a Kőrös Torony Kft. (székhely: 6200 Kiskőrös, Erdőtelki út 7., adószám: 24113175-2-03) részére kerülnek értékesítésre nettó 25.000.000,-Ft+Áfa, azaz bruttó 31.750.000,-Ft vételáron.

A nemzeti vagyonról szóló 2011. évi CXCVI. törvény értelmében a Magyar Államot elővásárlási jog illeti meg. Vevő a vételárat a Magyar Állam elővásárlási jogról történő lemondó nyilatkozatának megérkezését követően fizeti meg egyösszegben.

Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2023. június 13.**

 **Domonyi László s.k.,**

 **polgármester**

**HATÁROZAT-TERVEZET**

A Képviselő-testület

1. Kiskőrös Város Önkormányzata forgalomképes üzleti vagyonát képező Kiskőrös, 3009/1 hrsz-on nyilvántartott 761 m2 területű és a 3009/2 hrsz-on nyilvántartott 448 m2 térmértékű, kivett beépítetlen terület rendeltetésű ingatlanokat együttesen értékesíti a Kőrös Torony Kft. (székhely: 6200 Kiskőrös, Erdőtelki út 7., adószám: 24113175-2-03) részére, összesen nettó 25.000.000,-Ft+Áfa – azaz bruttó 31.750.000,-Ft vételáron, a határozat-tervezet mellékletét képező adásvételi szerződésben foglalt feltételekkel.
2. felhatalmazza a polgármestert a határozat-tervezet mellékletét képező adásvételi szerződés és a kapcsolódó jognyilatkozatok aláírására, valamint a tulajdonjog ingatlan-nyilvántartásban történő átvezetésére.

**Felelős:** polgármester

**Határidő:** azonnal